Vrou steeds vermis ná sy van seiljag verdwynPeter en Carly Hill. Foto: Facebook Volgens die Nasionale Seereddingsinstituut (NSRI) is hy Vrydagmiddag ontbied ná berigte dat ŉ vrou van ŉ seiljag afgeval het naby die Tugelamond tussen Durban en Richardsbaai in KwaZulu-Natal. Peter Hill (65), Carly se man, het alarm gemaak nadat hy besef het sy vrou is nie meer op die seiljag, genaamd Oryx, nie. Hill het glo geslaap terwyl dit sy vrou se beurt was om wag te hou. Die Hills het Donderdag van Durban na Madagaskar vertrek. Ondanks uitgebreide soektogte deur die NSRI en ander reddingsgroepe is daar nog geen teken van Carly gevind nie. Dylan du Preez, Carly se seun, het intussen op Facebook gesê die NSRI se soektog is afgelas. Hy het gesê sy ma het nie ŉ reddingsbaadjie aangehad nie. “Die kans is dus skraal dat sy dit gemaak het.” Du Preez het tydens ŉ vorige inskrywing mense gevra om sy ma in hul gedagtes en gebede te hou. “Kom ons hoop hulle vind haar.”